Fomenta va acollir la presentació de la 44 edición del Concurs Internacional de Fideuà de Gandia
31 maig 2018

## Fomenta va acollir la presentació de la 44 edición del Concurs Internacional de Fideuà de Gandia31 maig 2018Última actualització: 14 juliol 2025

![](../gestion/img/_O__7123-copia.jpg)  
  

L'alcaldessa de Gandia, **Diana Morant**, va participar ahir en l'acte de presentació del 44 Concurs Internacional de Fideuà que es va celebrar a Foment. A l'acte també van estar presents el president de l'Associació Gastronòmica i Cultural Fideuà de Gandia, Avelino Alfaro; el president de Foment, Joaquín Bernabeu; a més d'autoritats i representants del sector empresarial, gastronòmic, cultural i social de Gandia. L'edició d'enguany tindrà lloc dimarts que ve al Moll dels Borja, i com des de fa dos anys, serà obert a tota la ciutadania.  
  
En primer lloc, Morant ha felicitat a l'agrupació de la Fideuà de Gandia, els empresaris i hostalers, per "_l'incessant treball, per la il·lusió amb la qual cada dia divulguen en els comensals les meravelles d'un plat tan nostre, i també per fer valer l'hospitalitat que ens caracteritza" "els cuiners i cuineres sou els intèrprets del territori que ens envolta. I ací, a Gandia, mentre esteu oferint la fideuà, esteu també donant a conéixer la nostra ciutat i com som els seus habitants_".  
  
L'alcaldessa de Gandia i màxima representant en matèria de turisme ha destacat que "_els visitants cada vegada tenen més cultura gastronòmica i demanen sensacions noves, diferents, de qualitat, però, sobretot, volen provar el que és genuí del lloc on es troben_" i va informar que segons booking.com, va ser el 2017 el quart motiu d'elecció d'una destinació per part d'un turista. I que es preveu que, enguany, el menjar típic siga el principal reclam, ja que el 64% dels viatgers volen provar més plats locals.  
  
"_El Certamen de Fideuà que presentem hui, a més de donar visibilitat a la Fideuà de Gandia, uneix cultures. Aquest concurs bat aquest any el rècord amb cinc participants internacionals procedents del Japó i Itàlia. El municipi italià de Fano, amb el qual hem signat un Pacte d'Amistat i amb el qual ens agermanarem prompte, també estarà amb nosaltres._  
_La gran festa culinària de Gandia comptarà amb 30 cuiners i 6 escoles d'hostaleria de la Comunitat Valenciana que lluitaran per fer la millor fideuà del món. I també tindrà el jurat més internacional de la història, amb un total de 13 membres_" va destacar Morant.  
  
"_Com a alcaldessa de Gandia i també responsable de la gestió turística de l'Ajuntament, estic segura que, entre tots, si seguim remant junts, aconseguirem situar la Fideuà de Gandia en el nivell més alt de la gastronomia espanyola. L'impuls que ha cobrat en els últims temps fa més fàcil aquest repte. A finals de l'any passat, vam presentar la placa per als restaurants que certifica que la Fideuà que preparen és autèntica i de qualitat. I, recentment, hem donat a conéixer la marca de Gandia, un estel envoltada de mar, que ens parla d'esplendor Mediterrani i, per tant, de la nostra gastronomia_" va finalitzar Morant.